สรุปภาวะตลาดต่างประเทศวานนี้
สรุปภาวะต่างประเทศประจำวันที่ 6 ก.ย.59
7 ก.ย. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (6 ก.ย.) เนื่องจากนักลงทุนยังคงคาดการณ์ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในระยะใกล้นี้ หลังจากมีรายงานว่า ภาคบริการของสหรัฐมีการขยายตัวต่ำที่สุดในรอบกว่า 6 ปีในเดือนส.ค. นอกจากนี้ ตลาดยังได้รับแรงหนุนจากการฟื้นตัวของราคาน้ำมัน หลังจากอิหร่านออกมาสนับสนุนกลุ่มประเทศผู้ผลิตน้ำมันให้เดินหน้ารักษาเสถียรภาพในตลาด
ดัชนีเฉลี่ยอุตสาหกรรมดาวโจนส์ปิดที่ 18,538.12 จุด เพิ่มขึ้น 46.16 จุด หรือ +0.25% ดัชนี NASDAQ ปิดที่ 5,275.91 จุด เพิ่มขึ้น 26.01 จุด หรือ +0.50% ดัชนี S&amp;P500 ปิดที่ 2,186.48 จุด เพิ่มขึ้น 6.50 จุด หรือ +0.30%
 
ตลาดหุ้นยุโรปปิดลบ เมื่อคืนนี้ (6 ก.ย.) หลังจากมีรายงานว่าดัชนีผู้จัดการฝ่ายจัดซื้อ (PMI) รวมภาคการผลิตและบริการของยูโรโซน ชะลอตัวลงในเดือนส.ค. รวมทั้งรายงานที่ว่าภาคบริการของสหรัฐมีการขยายตัวต่ำที่สุดในรอบกว่า 6 ปีในเดือนส.ค. โดยข้อมูลดังกล่าวส่งผลให้นักลงทุนวิตกกังวลเกี่ยวกับแนวโน้มการเติบโตของเศรษฐกิจทั่วโลก
ดัชนี Stoxx Europe 600 ปรับตัวลง 0.3% ปิดที่ 349.46 จุด
ดัชนี CAC-40 ตลาดหุ้นฝรั่งเศสปิดที่ 4,529.96 จุด ลดลง 11.12 จุด หรือ -0.24% ดัชนี DAX ตลาดหุ้นเยอรมันปิดที่ 10,687.14 จุด เพิ่มขึ้น 14.92 จุด หรือ +0.14% ดัชนี FTSE 100 ตลาดหุ้นลอนดอนปิดที่ 6,826.05 จุด ลดลง 53.37 จุด หรือ -0.78%
 
ตลาดหุ้นลอนดอนปรับตัวลง เมื่อคืนนี้ (6 ก.ย.) เพราะได้รับแรงกดดันจากการปรับตัวลดลงของสัญญาน้ำมันดิบเบรนท์ ส่งผลให้หุ้นกลุ่มพลังงานปรับตัวลดลง
ดัชนี FTSE 100 ปิดปรับตัวลง 53.37 จุด หรือ 0.78% แตะที่ 6,826.05 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (6 ก.ย.) ขานรับข่าวที่ว่า ซาอุดิอาระเบียและรัสเซียได้ประกาศความร่วมมือในการรักษาเสถียรภาพตลาดน้ำมัน ขณะที่อิหร่านได้ออกมาสนับสนุนกลุ่มประเทศผู้ผลิตน้ำมันให้เดินหน้ารักษาเสถียรภาพในตลาด
สัญญาน้ำมันดิบ WTI ส่งมอบเดือนต.ค.เพิ่มขึ้น 39 เซนต์ หรือ 0.9% ปิดที่ 44.83 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.ลดลง 37 เซนต์ หรือ 0.8% ปิดที่ 47.26 ดอลลาร์/บาร์เรล
 
สัญญาทองคำตลาดนิวยอร์กปิดพุ่ง ขึ้นแตะระดับสูงสุดในรอบ 3 สัปดาห์เมื่อคืนนี้ (6 ก.ย.) โดยได้รับแรงหนุนจากการอ่อนค่าของสกุลเงินเยน รวมทั้งกระแสคาดการณ์ที่ว่าธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในระยะใกล้นี้ หลังจากมีรายงานว่า ภาคบริการของสหรัฐมีการขยายตัวต่ำที่สุดในรอบกว่า 6 ปีในเดือนส.ค.
สัญญาทองคำตลาด COMEX (Commodity Exchange) ส่งมอบเดือนต.ค.พุ่งขึ้น 27.3 ดอลลาร์ หรือ 2.06% ปิดที่ระดับ 1,354 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 77.2 เซนต์ หรือ 3.99% ปิดที่ 20.138 ดอลลาร์/ออนซ์
สัญญาพลาตินัมส่งมอบเดือนต.ค.พุ่งขึ้น 40.5 ดอลลาร์ หรือ 3.81% ปิดที่ 1,102.7 ดอลลาร์/ออนซ์
สัญญาพัลลาเดียมส่งมอบเดือนธ.ค.ปรับขึ้น 27.10 ดอลลาร์ หรือ 4% ปิดที่ 700.65 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (6 ก.ย.) หลังผลการสำรวจข้อมูลเศรษฐกิจภาคบริการประจำเดือนส.ค.ของสหรัฐออกมาต่ำกว่าการคาดการณ์ของนักวิเคราะห์
ดอลลาร์สหรัฐอ่อนค่าลงเมื่อเทียบกับเยนที่ระดับ 101.96 เยน จากระดับ 103.98 เยน และลดลงเมื่อเทียบฟรังก์สวิส ที่ระดับ 0.9696 ฟรังก์ จากระดับ 0.9804 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.2834 ดอลลาร์แคนาดา จากระดับ 1.2999 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1261 ดอลลาร์สหรัฐ จากระดับ 1.1161 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.3434 ดอลลาร์สหรัฐ จากระดับ 1.3296 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7682 ดอลลาร์สหรัฐ จากระดับ 0.7566 ดอลลาร์สหรัฐ   